4.

umeće se sljedeće poglavlje: „POGLAVLJE IX.a Upozorenja s informacijama o državljanima trećih zemalja u interesu Unije Članak 37.a Ciljevi i uvjeti za unošenje upozorenja 1. Države članice mogu unijeti u SIS upozorenja s informacijama o državljanima trećih zemalja u interesu Unije („upozorenja s informacijama”), kako je navedeno u članku 4. stavku 1. točki (t) Uredbe (EU) 2016/794, na prijedlog Europola da se upozorenje s informacijama unese na osnovi informacija zaprimljenih od tijela trećih zemalja ili međunarodnih organizacija. Europol obavješćuje svojeg službenika za zaštitu podataka ako podnese takav prijedlog. 2. Upozorenja s informacijama unose se u SIS u svrhu obavješćivanja krajnjih korisnika koji pretražuju SIS o sumnji da su državljani trećih zemalja umiješani u kaznena djela terorizma ili druga teška kaznena djela navedena u Prilogu I. Uredbi (EU) 2016/794, kako bi se dobile informacije navedene u članku 37.b ove Uredbe. 3. Europol predlaže unos upozorenja s informacijama u SIS samo u sljedećim slučajevima i pod uvjetom da je provjerio da su ispunjeni uvjeti navedeni u stavku 4.: (a) ako postoji činjenična naznaka da osoba namjerava počiniti ili čini bilo koje kazneno djelo iz stavka 2.; (b) ako sveobuhvatna procjena osobe, posebice na osnovi prijašnjih kaznenih djela, daje razloge za sumnju da bi ta osoba mogla počiniti kazneno djelo iz stavka 2. 4. Europol predlaže unos upozorenja s informacijama u SIS tek nakon što utvrdi da je upozorenje s informacijama potrebno i opravdano, osiguravajući da su ispunjena oba sljedeća uvjeta: (a) analizom informacija dostavljenih u skladu s člankom 17. stavkom 1. točkom (b) Uredbe (EU) 2016/794 potvrđena je pouzdanost izvora informacija, kao i točnost informacija o dotičnoj osobi, čime se Europolu omogućuje da prema potrebi utvrdi, nakon što je proveo daljnje razmjene informacija s pružateljem podataka u skladu s člankom 25. Uredbe (EU) 2016/794, da se primjenjuje barem jedan od slučajeva navedenih u stavku 3.; (b) pretraživanjem SIS-a, provedenim u skladu s člankom 48. ove Uredbe, nije otkriveno postojanje upozorenja o dotičnoj osobi. 5. Europol državama članicama stavlja na raspolaganje informacije kojima raspolaže o određenom predmetu i rezultate procjene iz stavaka 3. i 4. te predlaže da jedna država članica ili više njih unesu upozorenje s informacijama u SIS. Ako Europol ima relevantne dodatne ili izmijenjene podatke u vezi sa svojim prijedlogom za unos upozorenja s informacijama ili ako Europol ima dokaze koji upućuju na to da su podaci uključeni u njegov prijedlog za unos upozorenja s informacijama činjenično netočni ili nezakonito pohranjeni, o tome bez odgode obavješćuje države članice. 6. Prijedlog Europola za unos upozorenja s informacijama podliježe provjeri i analizi koje provodi država članica kojoj je Europol predložio unos takvih upozorenja. Takva upozorenja s informacijama unose se u SIS prema nahođenju te države članice. 7. Ako se upozorenja s informacijama unose u SIS u skladu s ovim člankom, država članica izdavateljica o tom unosu obavješćuje druge države članice i Europol razmjenom dopunskih informacija. 8. Ako odluče da neće unijeti upozorenje s informacijama na prijedlog Europola i ako su ispunjeni odgovarajući uvjeti, države članice mogu odlučiti unijeti drukčiju vrstu upozorenja o istoj osobi. 9. Države članice obavješćuju druge države članice i Europol o ishodu provjere i analize podataka iz prijedloga Europola, kako je navedeno u stavku 6., te o tome jesu li podaci uneseni u SIS, u roku od 12 mjeseci nakon što je Europol predložio unos upozorenja s informacijama. Za potrebe prvog podstavka države članice uspostavljaju mehanizam periodičnog izvješćivanja. 10. Ako ima relevantne dodatne ili izmijenjene podatke u vezi s upozorenjem s informacijama, Europol bez odgode i razmjenom dopunskih informacija dostavlja te podatke državi članici izdavateljici kako bi ona mogla upotpuniti, izmijeniti ili izbrisati upozorenje s informacijama. 11. Ako ima dokaze koji upućuju na to da su podaci uneseni u SIS u skladu sa stavkom 1. činjenično netočni ili nezakonito pohranjeni, Europol razmjenom dopunskih informacija o tome obavješćuje državu članicu izdavateljicu što je prije moguće, a najkasnije dva radna dana nakon što je upoznat s tim dokazom. Država članica izdavateljica provjerava informacije i, prema potrebi, bez odgode ispravlja ili briše dotične podatke. 12. Ako postoji jasna naznaka da su predmeti iz članka 38. stavka 2. točaka (a), (b), (c), (e), (g), (h), (j) i (k) ili bezgotovinska sredstva plaćanja povezani s osobom na koju se odnosi upozorenje s informacijama u skladu sa stavkom 1. ovog članka, mogu se unijeti upozorenja o tim predmetima radi pronalaženja te osobe. U takvim se slučajevima, u skladu s člankom 63., povezuju upozorenje s informacijama i upozorenje o predmetu. 13. Države članice uspostavljaju potrebne postupke za unos, ažuriranje i brisanje upozorenja s informacijama u SIS-u u skladu s ovom Uredbom. 14. Europol vodi evidenciju o svojim prijedlozima za unos upozorenjâ s informacijama u SIS na temelju ovog članka te svakih šest mjeseci državama članicama podnosi izvješća o upozorenjima s informacijama unesenima u SIS i o slučajevima u kojima države članice nisu unijele upozorenja s informacijama. 15. Komisija donosi provedbene akte kako bi utvrdila i razvila pravila potrebna za unos, ažuriranje, brisanje i pretraživanje podataka iz stavka 11. ovog članka. Ti se provedbeni akti donose u skladu s postupkom ispitivanja iz članka 76. stavka 2. Članak 37.b Izvršenje mjere na osnovi upozorenja s informacijama 1. U slučaju pogotka u vezi s upozorenjem s informacijama država članica izvršiteljica prikuplja i državi članici izdavateljici dostavlja sve ili neke od sljedećih informacija: (a) činjenica da je osoba na koju se odnosi upozorenje s informacijama pronađena; (b) mjesto, vrijeme i razlog provjere; (c) ruta putovanja i odredište; (d) osobe u pratnji osobe na koju se odnosi upozorenje s informacijama za koje se opravdano može očekivati da su povezane s osobom na koju se odnosi upozorenje s informacijama; (e) predmeti koji se nose, uključujući putne isprave; (f) okolnosti pod kojima je osoba pronađena. 2. Država članica izvršiteljica dostavlja informacije iz stavka 1. državi članici izdavateljici razmjenom dopunskih informacija. 3. Stavak 1. ovog članka primjenjuje se i ako je osoba na koju se odnosi upozorenje s informacijama pronađena na državnom području države članice koja je unijela u SIS upozorenje s informacijama u svrhu obavješćivanja Europola u skladu s člankom 48. stavkom 8. točkom (b). 4. Država članica izvršiteljica osigurava skriveno prikupljanje što je više moguće informacija opisanih u stavku 1. tijekom rutinskih aktivnosti koje provode njezina nacionalna nadležna tijela. Prikupljanjem takvih informacija ne ugrožava se skrivenu prirodu provjera, a osobu na koju se upozorenje s informacijama odnosi ni na koji način ne upoznaje se s činjenicom da postoji takvo upozorenje.”;